S-1708/2011

Mál þetta, sem dómtekið var mánudaginn 19. desember 2011, er höfðað með ákæru, útgefinni af lögreglustjóranum á höfuðborgarsvæðinu 22. nóvember 2011, á hendur A:

I.

Fyrir líkamsárás, með því að hafa, aðfaranótt laugardagsins 19. febrúar 2011, sem farþegi í bifreið sem var stödd í Mjódd í Reykjavík, slegið B, sem sat ásamt ákærða í aftursæti bifreiðarinnar, þremur höggum með krepptum hnefa í andlit, með þeim afleiðingum að krónuhluti hægri miðframtannar gekk inn í munn, en rótarendi fram að vör, og bein brotnaði vararmegin við tönnina. Auk þess hlaut hann yfirborðsáverka í andliti, á vör og munnholi.

Telst þetta varða við 1. mgr. 218. gr. almennra hegningarlaga nr. 19/1940, sbr. 11. gr. laga nr. 20/1981 og 111. gr. laga nr. 82/1998.

Í málinu gerir B-kvk-nf G-kvk-nf hdl., fyrir hönd brotaþola, kröfu um að ákærða verði gert að greiða brotaþola skaða- og miskabætur samtals að fjárhæð 560.413 krónur, með vöxtum samkvæmt 8. gr. laga nr. 38/2001 frá 26. febrúar, en síðan með dráttarvöxtum samkvæmt 9. gr., sbr. 1. mgr. 6. gr. sömu laga.

II.

Fyrir þjófnað með því að hafa, aðfaranótt miðvikudagsins 25. maí 2011, í félagi við C, og D, brotist inn í söluturninn Seljavídeo við Rangársel 2 í Reykjavík, með því að brjóta rúðu í húsnæðinu, og stolið þaðan vindlingum og sælgæti að heildarsöluverðmæti 428.905 krónur.

Telst þetta varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Af hálfu ákærða er krafist vægustu refsingar er lög leyfa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í júní 1993. Hinn 14. október sl. hlaut hann dóm fyrir brot gegn 2. mgr. 218. gr. almennra hegningarlaga. Brotin sem ákærði er sakfelldur fyrir í máli þessu voru framin fyrir uppkvaðningu þess dóms og verður refsing því ákveðin sem hegningarauki, sbr. 78. gr. almennra hegningarlaga. Við ákvörðun refsingar verður litið til þess að hann er ungur að árum og hefur skýlaust játað brot sín. Þykir refsing ákærða hæfilega ákveðin fangelsi í 30 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga.

Af hálfu B er krafist skaðabóta samtals að fjárhæð 464.055 krónur auk vaxta, sem sundurliðast þannig:

Miskabætur skv. 26. gr. skaðabótalaga 450.000 krónur

Útlagður kostnaður vegna læknisþjónustu 14.055 krónur

Brotaþoli á rétt á miskabótum úr hendi ákærða, sem þykja hæfilega ákveðnar 200.000 krónur. Þá er krafa um útlagðan kostnað vegna læknisþjónustu studd viðhlítandi gögnum og verður hún dæmd eins og hún er fram sett. Samtals verður ákærði því dæmdur til greiðslu skaðabóta að fjárhæð 214.055 krónur, auk málskostnaðar sem þykir hæfilega ákveðinn 70.000 krónur. Skaðabætur beri vexti sem í dómsorði greinir.

Loks verður ákærði dæmdur til að greiða 31.050 krónur í sakarkostnað.

Af hálfu ákæruvaldsins flutti málið K-kk-nf Ó-kk-nf, fulltrúi lögreglustjórans á höfuðborgarsvæðinu.

R-kvk-nf H-kvk-nf héraðsdómari kveður upp dóm þennan.

D ó m s o r ð :

Ákærði, A, sæti fangelsi í 30 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga.

Ákærði greiði B 214.055 krónur, auk vaxta samkvæmt 8. gr. laga um vexti og verðtryggingu nr. 38/2001 frá 26. febrúar 2011 til 12. maí 2011, en með dráttarvöxtum samkvæmt 9. gr., sbr. 1. mgr. 6. gr., sömu laga frá þeim degi til greiðsludags, og 70.000 krónur í málskostnað.

Ákærði greiði 31.050 krónur í sakarkostnað.

R-kvk-nf H-kvk-nf